tttarun/llama2_hindi huggingface dataset:
भावनात्मक समझ न केवल व्यक्ति के निर्णयन को प्रभावित करती है बल्कि पूरे समूह के निर्णयन को भी गहरे स्तर पर प्रभावित करती है। सोदाहरण स्पष्ट करें। (250 शब्द)
उत्तर :
स्वंय की भावनाओं को पहचानने तथा दूसरों की भावनाओं को समझने और फिर इस ज्ञान का उपयोग कुशलतापूर्वक निर्णयन व कार्य की दिशा में करने की क्षमता को भावनात्मक समझ या भावनात्मक बुद्धि कहते हैं।
भावनात्मक समझ व्यक्ति के निर्णय को गहरे स्तर पर प्रभावित करती है। भावनात्मक रूप से कुशाग्र व्यक्ति अपने भावावेश पर नियंत्रण रखते हुए दीर्घगामी हित-अहित सोचकर निर्णय लेता है, न कि केवल क्षणिक रूप में।
इसी प्रकार एक समूह में लोगों के बीच पारस्परिक समझ एवं विश्वास रूपी पुल-निर्माण हेतु भावनात्मक समझ एक अनिवार्य शर्त है।
जब लोगों का एक समूह एक साथ कार्य करता है तो उनमें भावनाओं का उठना स्वाभाविक है परंतु उनमें भावनाओं के प्रबंधन का गुण होना अनिवार्य है तभी समूह अपने निर्धारित लक्ष्य को कुशलता व दक्षता पूर्वक प्राप्त कर सकेगा।
मान लीजिये किसी भयंकर प्राकृतिक आपदा के बाद राहत व पुनर्वास के लिये केंद्र व राज्य के विभिन्न विभागों में चर्चा हो रही है। इस कठिन वक्त में उनके बीच बेहतर समन्वय की आवश्यकता है।
सभी अधिकारी बेहतर रणनीति पर चर्चा कर रहे हैं और किसी विभाग के प्रमुख को कोई बात पसंद नहीं आई और वह इसे अपने क्षेत्राधिकार का हनन समझते हुए क्रोध में गरमा-गरम बहस शुरू कर देता है।
बहस बढ़ती है और परिचर्चा मुख्य मुद्दे से भटक जाती है तथा एक अत्यधिक महत्त्वपूर्ण निर्णय नहीं हो पाता है जिसे अविलंब लिया जाना आवश्यक था। स्पष्ट है कि एक व्यक्ति की निम्न भावनात्मक समझ ने पूरे समूह के निर्णयन को प्रभावित करते हुए पूरे समूह की उत्पादकता व परिणाम पर नकारात्मक असर डाला।
एक बात पर विशेष रूप से ध्यान दीजिये कि यह आवश्यक नहीं है कि आपका उत्तर पैराग्राफ में ही लिखा हुआ हो, आप पॉइंट टू पॉइंट लिखने का प्रयास कीजिये। परीक्षा भवन में परीक्षक का जितना ध्यान आपके उत्तर के प्रस्तुतिकरण पर होता है उतना ही ध्यान इस बात पर भी होता है कि आप कम-से-कम शब्दों में (एक अधिकारी की तरह) अपनी बात को समाप्त करें।
भीड़ हत्या (मॉब लिंचिंग) एक सभ्य व नैतिक समाज के लिये कलंक है। टिप्पणी करें। (250 शब्द)
उत्तर :
उत्तर का आरंभ एक संक्षिप्त भूमिका के साथ कीजिये।
हाल के वर्षों में देश में भीड़ ने मॉब लिंचिंग या भीड़ हत्या के रूप में अपने वीभत्स अमानवीय रूप को कई बार दिखाया जिसने इंसानियत को शर्मसार करते हुए देश व समाज की साख को गहरे स्तर पर दुष्प्रभावित किया।
एक सभ्य, लोकतांत्रिक तथा कल्याणकारी समाज में विधि व न्याय की सुव्यवस्थित मशीनरी मौजूद होती है। ऐसी स्थिति में भीड़ द्वारा अपनी मनमर्जी से न्याय व दंड तय कर लेना एक अराजक स्थिति को दर्शाता है।
भीड़ हत्या की ये घटनाएँ समाज की एकता, अखंडता तथा विविधता के लिये गंभीर रूप से घातक हैं तथा समाज में एक अजीब भय का माहौल उत्पन्न करती हैं जो हमें पुरातन बर्बर परंपराओं की याद दिलाती है।
भीड़ द्वारा सम्पादित ये घटनाएँ इसलिये भी अत्यधिक चिंताजनक हैं क्योंकि इनको प्रेरित करने वाले कारक व उद्देश्य दूषित हैं। इसका खतरनाक परिणाम यह होगा कि भावनात्मक स्तर पर भीड़ को भड़काकर विभाजनकारी शक्तियों द्वारा अपना उल्लू सीधा किया जाएगा, जो अंतत: एक ऐसी अराजक स्थिति को जन्म देगा जिसमें पूरा तंत्र ही ढह जाएगा।

उपरोक्त चर्चा के आधार पर निष्कर्ष रूप में कहा जा सकता है कि भीड़ हत्या किसी भी सभ्य समाज के लिये असह्य व कलंक के समान है।
एक बात पर विशेष रूप से ध्यान दीजिये कि यह आवश्यक नहीं है कि आपका उत्तर पैराग्राफ में ही लिखा हुआ हो, आप पॉइंट टू पॉइंट लिखने का प्रयास कीजिये। परीक्षा भवन में परीक्षक का जितना ध्यान आपके उत्तर के प्रस्तुतिकरण पर होता है उतना ही ध्यान इस बात पर भी होता है कि आप कम-से-कम शब्दों में (एक अधिकारी की तरह) अपनी बात को समाप्त करें।
ट्रोलिंग से आप क्या समझते हैं? इससे संबंधित नैतिकता के मुद्दों की चर्चा करें। (250 शब्द)
उत्तर :
उत्तर का आरंभ एक संक्षिप्त भूमिका के साथ कीजिये। इंटरनेट की दुनिया में ट्रोल का मतलब उन लोगों से होता है, जो किसी भी मुद्दे पर चल रही चर्चा में कूदते हैं और आक्रामक, अनर्गल व भड़काऊ बातों से विषय को भटका देते हैं।
इनका मुख्य उद्देश्य होता है पाठकों की भावुक प्रतिक्रिया तथा उत्तेजना को जन्म देना जिससे आक्रामक भावनात्मक प्रतिक्रिया की आड़ में मुख्य मुद्दे खो जाएँ अथवा गौण हो जाएँ।
वर्तमान समय में ट्रोलिंग ने कई नैतिक चिंताओं को जन्म दिया है। ट्रोलिंग एक प्रकार की वैचारिक हिंसा है जिसके प्रभाव को कमतर आँकना एक बड़ी भूल होगी।
सोशल मीडिया पर अश्लील कमेंट करना तथा किसी की निजी जिंदगी पर भद्दी टिप्पणी करना आज आम चलन सा हो गया है।
आज सोशल मीडिया की पहुँच व प्रभाव संचार के किसी अन्य साधन से अधिक है और ट्रोल आमजन तक पहुँच के इस साधन को दुष्प्रभावित करने का एक बड़ा ज़रिया है।
कई कंपनियाँ राजनीतिक दल व सरकारें अपने ट्रोल्स के माध्यम से सोशल मीडिया पर अपने फायदे के लिये आमजन की राय को प्रभावित करते हैं।
फिर जहाँ एक ओर सोशल मीडिया ने आमजन को ताकतवर बनाया है वहीं, ट्रोल्स ने इसकी विश्वसनीयता पर महत्त्वपूर्ण प्रश्नचिह्न लगाया है। इसके अतिरिक्त ट्रोलिंग के क्रम में महिलाओं पर की जाने वाली गंदी व भद्दी टिप्पणियों ने भी समाज के नैतिक मानकों के समक्ष एक महत्त्वपूर्ण चुनौती उपस्थित की है।
एक बात पर विशेष रूप से ध्यान दीजिये कि यह आवश्यक नहीं है कि आपका उत्तर पैराग्राफ में ही लिखा हुआ हो, आप पॉइंट टू पॉइंट लिखने का प्रयास कीजिये। परीक्षा भवन में परीक्षक का जितना ध्यान आपके उत्तर के प्रस्तुतिकरण पर होता है उतना ही ध्यान इस बात पर भी होता है कि आप कम-से-कम शब्दों में (एक अधिकारी की तरह) अपनी बात को समाप्त करें।
‘आप आज टाल-मटोल करके कल की ज़िम्मेदारी से बच नहीं सकते हैं।’ अब्राहम लिंकन के इस कथन की प्रासंगिकता पर टिप्पणी करें। (250 शब्द)
उत्तर :
उत्तर का आरंभ एक संक्षिप्त भूमिका के साथ कीजिये। अब्राहम लिंकन के इस कथन को स्पष्ट करते हुए इसकी शुरुआत कर सकते है।
अब्राहम लिंकन का यह कथन पलायनवादिता को संदर्भित करता है। जो लोग अपनी ज़िम्मेदारियों से भागते हैं उनको संदर्भित करते हुए लिंकन का कहना है कि भले ही वे आज अपनी ज़िम्मेदारियों से भागते हों परंतु वे इससे बच नहीं पाएंगे क्योंकि भविष्य में यह समस्या और विकट रूप में सामने आएगी।
लिंकन का यह कथन मानव इतिहास के हर युग में प्रासंगिक है क्योंकि पलायनवादिता कभी भी समस्याओं के समाधान का कोई विकल्प नहीं हो सकता है।
इसे हम उदाहरणों से बेहतर समझ सकते हैं। मनुष्य द्वारा लंबे समय से पर्यावरण संबंधी समस्याओं की अनदेखी की गई और आज इस समस्या ने वह विकराल रूप धारण कर लिया कि पृथ्वी पर जीवन का अस्तित्व ही खतरे में पड़ गया है।
यहाँ आप पलायनवादिता को स्पष्ट करते हुए उत्तर को पॉइंट टू पॉइंट एप्प्रोच में आगे बढ़ाएं।
पलायनवादिता जीवन के छोटे-बड़े किसी भी कार्यक्षेत्र में प्रभावी या बेहतर विकल्प नहीं हो सकता है। यह महज क्षणिक हल प्रस्तुत करता है जिसकी भारी कीमत भविष्य में चुकानी पड़ती है।
निष्कर्ष: सारगर्भित एवं संक्षिप्त।
‘एक विनम्र तरीके से आप दुनिया को हिला सकते हैं’- महात्मा गांधी। विश्लेषण कीजिये। (250 शब्द)
उत्तर :
गांधी जी का उपरोक्त कथन मानव जीवन में विनम्रता के महत्त्व को दर्शाता है। गांधी जी अपने समय के किसी भी अन्य व्यक्ति की तुलना में लोगों के दिलो-दिमाग पर अधिक ताकत से राज करते थे, परंतु यह ताकत हथियारों की शक्ति या आतंक व हिंसा द्वारा अर्जित नहीं थी बल्कि इसका आधार सत्य, अहिंसा, न्याय, स्नेह व प्रेम आधारित विनम्र अपील थी।
तत्कालीन समय में यदि ब्रिटिश सत्ता से लोहा लेना और देश को स्वतंत्र कराने का विचार एक दिवास्वप्न से वास्तविकता में परिणत होता दिखता है तो इसके मूल में गांधी जी की यही विनम्र अपील थी। वे इस बात को अच्छी तरह समझते थे कि ब्रिटिश शक्ति को हिंसा या ताकत से चुनौती नहीं दी जा सकती है और फिर इस प्रकार के हिंसक शक्ति प्रदर्शन के लिये वे न तो साधारण भारतीय नागरिक को तैयार कर सकते हैं और न ही इस प्रकार की हिंसात्मक गतिविधियों के लिये वे वैश्विक समर्थन प्राप्त कर सकते थे। साथ ही इससे ब्रिटिश सत्ता की प्रतिक्रियावादी हिंसक कार्यवाहियों को झेलने का भी खतरा रहता।
यह गांधी जी का अहिंसा पर आधारित विनम्र प्रयास ही था जिसने विरोधियों को भी उनका मुरीद बना दिया। इतना ही नहीं वर्तमान विश्व में भी सर्वाधिक प्रचलित व प्रभावी ‘सॉफ्ट पावर’ की नीति का मूल आधार भी विनम्र अपील ही है।
स्वामी विवेकानंद के ‘दरिद्र नारायण’ के सिद्धांत की संक्षिप्त चर्चा करते हुए इसके नैतिक महत्त्व को दर्शाएँ। (250 शब्द)
उत्तर :
दरिद्र नारायण सिद्धांत का प्रतिपादन स्वामी विवेकानंद द्वारा किया गया। इस सिद्धांत के अनुसार स्वामी विवेकानंद ने गरीबों व निशक्तजनों की सेवा को ईश्वर की सेवा व धार्मिक पुण्य कार्य के समान महत्त्वपूर्ण माना। स्वामी जी ने देश भ्रमण के क्रम में समाज के गरीब व अभावजन्य लोगों की पीड़ा को अनुभव किया और उनकी सेवा को सर्वाधिक महत्त्व दिया।
दरिद्र नारायण का यह सिद्धांत समाज के गरीब, निशक्त तथा हाशिये पर पड़े लोगों के दुख निवारण का प्रयास है। यह नि:स्वार्थ भाव से ज़रूरतमंद लोगों की सेवा कार्य को प्रेरित करता है।
वर्तमान में जब सामाजिक असमानता पहले की तुलना में काफी बढ़ी है। सामाजिक न्याय स्थापित करने में स्वामी विवेकानंद के इस सिद्धांत का महत्त्व और अधिक बढ़ जाता है। ‘एकमात्र ईश्वर जिसका अस्तित्व है, एकमात्र ईश्वर जिस पर मैं विश्वास करता हूँ वह दीन-हीन व दुखी लोगों में निवास करता है और इनकी सेवा ही सच्ची ईश्वर सेवा है।’ स्वामी जी का यह कथन वर्तमान उपभोक्तावादी व व्यक्तिवादी युग में मानवता के नैतिक कर्त्तव्यों के प्रति पथ-प्रदर्शक के समान है।
स्वामी जी के इस सिद्धांत का महत्त्व इस बात में भी है कि इससे प्रेरणा प्राप्त कर कई राष्ट्रीय-अंतर्राष्ट्रीय एनजीओ (NGO) व अन्य संगठन नि:स्वार्थ भाव से गरीब व लाचार लोगों के कल्याण से जुड़े हुए हैं।
स्वामी जी के ‘दरिद्र नारायण’ सिद्धांत का महत्त्व परवर्ती काल के कई महान समाज सेवक व नैतिक विचारकों ने भी स्वीकारा। इनमें हम महात्मा गांधी व मदर टेरेसा का नाम प्रमुखता से ले सकते हैं।
भावनात्मक भूख से आप क्या समझते हैं? यह प्रेम से किस प्रकार भिन्न है? वर्तमान समय में समाज में भावनात्मक भूख के बढ़ने के कारणों की जाँच करें। (250 शब्द)
उत्तर :
भावनात्मक भूख व्यक्ति की ऐसी मनोवैज्ञानिक स्थिति है जिसमें व्यक्ति को प्रबल भावनात्मक सहयोग व समर्थन की ज़रूरत होती है। भावनात्मक भूख के कई कारण हो सकते हैं, जैसे-बचपन में भावनात्मक सहयोग व समर्थन का अभाव, सामाजिक संपर्कों से अलगाव, किसी से बिछड़ने का दर्द अथवा अलगाव की लंबी अवधि आदि। प्राय: लोग भावनात्मक भूख तथा प्रेम को समानार्थी समझने की भूल करते हैं, परंतु दोनों में काफी अंतर है जिसे हम निम्नलिखित रूपों में देख सकते हैं-
प्रेम में व्यक्ति अपने साथी की भावनाओं का समर्थन करता है और उसके व्यक्तित्व को निखारने में सहायता करता है, जबकि भावनात्मक भूख में व्यक्ति का पूरा संकेंद्रण स्वयं पर होता है और उसे साथी की भावनाओं से कोई लेना-देना नहीं होता है।
भावनात्मक भूख व्यक्ति के भावनात्मक इच्छाओं के दमन के कारण उत्पन्न होती है, जबकि प्रेम एक प्राकृतिक व नैसर्गिक इच्छा है।
भावनात्मक भूख के परिणाम रचनात्मक व विध्वंसात्मक दोनों हो सकते हैं, जबकि प्रेम रचनात्मक परिणाम देने वाला होता है।
भावनात्मक भूख लोगों को ‘ओवरप्रोटेक्टिव’ तथा ‘तुनक मिजाजी’ (Touchy) बनाती है, जबकि प्रेम दूसरे की भावनाओं व व्यक्तिगत स्वतंत्रता को समझते हुए उसे ‘पर्सनल स्पेस’ प्रदान करता है।
समाजशास्त्रियों का मानना है कि वर्तमान में समाज में भावनात्मक भूख पहले की तुलना में बढ़ी है। इसके कारणों में हम निम्नलिखित की गणना कर सकते हैं-
वर्तमान उपभोक्तावादी समय में व्यक्ति-से-व्यक्ति का भावनात्मक लगाव कम हुआ है और मानवीय मूल्यों का पतन हुआ जिसने भावनात्मक बिलगाव की स्थिति उत्पन्न की है।
भिकीय परिवार के विस्तार व माता-पिता दोनों के ‘वर्किंग’ होने के कारण बच्चों को पर्याप्त समय व भावनात्मक सहयोग व समर्थन न मिल पाने के कारण।
तकनीकी पर अत्यधिक निर्भरता ने भी लोगों के सामाजिक जीवन में अलगाव की स्थिति उत्पन्न की है जिससे उनमें एक प्रकार से भावनात्मक शून्यता की स्थिति उत्पन्न हुई है।
गला-काट प्रतियोगिता, मानवीय व सामाजिक मूल्यों का पतन आदि अनेक कारणों ने लोगों को भावनात्मक रूप से एकाकी बना दिया है जिसके परिणामस्वरूप भी लोगों में भावनात्मक भूख बढ़ी है।
सिविल सेवाओं के संदर्भ में निम्नलिखित की प्रासंगिकता का परीक्षण करें। (250 शब्द)
(a) दृढ़-संकल्प
(b) साहस
(c) विषयनिष्ठता/वस्तुनिष्ठता
(d) लचीलापन
उत्तर :
(a) प्रतिकूल परिस्थितियों में कठिन कार्य को करने की इच्छाशक्ति का प्रयोग ही दृढ़-संकल्प है। दृढ़-संकल्पित व्यक्ति अपनी ऊर्जा और प्रयासों को जिस किसी कार्य पर केंद्रित करते हैं उसे पूरा करने के लिये तब तक प्रयासरत रहते हैं, जब तक कि वह कार्य संपन्न नहीं हो जाता है।
सिविल सेवकों को कई बार ऐसी विपरीत परिस्थितियों में कार्य करना पड़ता है जहाँ कार्य की सफलता काफी संदिग्ध होती है और अपेक्षित परिणाम के लिये निरंतर प्रयास किये जाने की आवश्यकता होती है। इन परिस्थितियों में दृढ़-संकल्प सिविल सेवकों के लिये एक वांछित गुण है।
(b) साहस व्यक्ति को डर का सामना करने में सक्षम बनाता है। मुश्किल व कठिन परिस्थितियों में भी सही कार्य करने व उचित निर्णय लेने की क्षमता ही साहस है। सिविल सेवकों के लिये साहस सर्वाधिक वांछित गुणाें में से एक है क्योंकि साहस विपरीत परिस्थितियों में सही कार्य करने, जनहित में नए अभिनव प्रयास करने तथा अपनी गलतियों को स्वीकार कर उन्हें सुधारने की क्षमता प्रदान करता है।
(c) सामान्य अर्थ में वस्तुनिष्ठता से तात्पर्य है व्यक्ति का तथ्यात्मक व तार्किक होना। यदि कोई व्यक्ति वस्तुनिष्ठ है तो वह किसी विषय पर निर्णय करते समय उन सभी आधारों से मुक्त होगा जो उसकी व्यक्तिगत चेतना में शामिल हैं, जैसे- विचारधाराएँ, कल्पनाएँ, दृष्टिकोण, पूर्वाग्रह, रूढ़ धारणाएँ, मान्यताएँ आदि। वस्तुनिष्ठ व्यक्ति अपने निर्णय के मूल में केवल उन आधारों को रखेगा जो तथ्यात्मक होंगे तथा जिन्हें प्रत्येक व्यक्ति मानने को बाध्य होगा।
वस्तुनिष्ठता सिविल सेवकों को जाति, धर्म, लिंग, क्षेत्र, विश्वास, मान्यता व परंपरा आदि के पूर्वाग्रह से बाहर निकल कर सबकी समान रूप से सेवा के लिये प्रेरित करेगा।
(d) परिवर्तन व बदलाव के प्रति खुला होना ही लचीलापन है। लचीलापन आपको दूसरों के विचारों व भावनाओं के प्रति संवेदनशील बनाता है। यह आपको कार्यों को नए तरीकों से करने तथा रचनात्मकता का नया मार्ग उपलब्ध करवाता है।
सिविल सेवकों को नए विचारों, प्रक्रियाओं, नीतियों आदि के साथ सामंजस्य बिठाने में लचीलापन का गुण सहायक होता है। यह सिविल सेवकों को नवाचारी व ‘ओपन माइंडेड’ बनाता है।
हाल के वर्षों में, देश में प्रतियोगी परीक्षाओं में भ्रष्टाचार के एक के बाद एक कई मामले प्रकाश में आए, इसने युवाओं में निराशा व गुस्से का संचार किया। इस पूरे प्रकरण में सम्मिलित नैतिक मुद्दों की जाँच करें तथा इस समस्या के समाधान के लिये कुछ प्रभावी व नवाचारी उपाय सुझाएँ। (250 शब्द)
उत्तर :
हाल के वर्षों में देश में प्रतियोगी परिक्षाओं से संबंधित भ्रष्टाचार के कई मामले प्रकाश में आए, जिनमें व्यापम घोटाला, एस.एस.सी. स्कैम आदि ने पूरे देश में छात्रों को उत्तेजित व आंदोलित कर दिया। इस प्रकार के प्रकरणों ने जहाँ एक ओर इन आयोगों की विश्वसनीयता पर प्रश्नचिह्न लगाया वहीं, दूसरी ओर छात्रों में निराशा व गुस्से का संचार भी किया। इस प्रकार की घटनाओं ने कई नैतिक प्रश्नों को जन्म दिया जिस पर विमर्श किया जाना आवश्यक प्रतीत होता है।
इसने युवाओं के भविष्य को अंधकारमय करने का काम किया।
यह कार्य प्रतिभा को तिरस्कृत करने के समान है।
इसने प्रमुख संस्थाओं की विश्वसनीयता पर प्रश्नचिह्न लगाया।
छात्रों में निराशा व उदासीनता का भाव बढ़ाया।
युवा किसी भी राष्ट्र व समाज की प्रगति के प्रमुख इंजन होते है। अत: उनके हितों का प्रमुखता से ध्यान रखा जाना आवश्यक है। पुन: इस प्रकार की घटनाएँ देश की संस्थाओं के प्रति अविश्वास पैदा कर अराजक स्थिति को जन्म दे सकती हैं। अत: इस प्रकार के कृत्यों से सख्ती से निपटने की आवश्यकता है। इसके लिये निम्नलिखित कदम उठाए जा सकते हैं-
विभिन्न आयोगों के परीक्षा विभागों को स्वच्छ व पारदर्शी परीक्षा करवाने हेतु विशेष रूप प्रशिक्षित किये जाने की आवश्यकता है।
आई.सी.टी (ICT) तकनीक पर आधारित परीक्षा प्रणाली विकसित किये जाने की आवश्यकता है।
कंप्यूटर आधारित टेस्ट के लिये विश्वसनीय व प्रतिष्ठित कंपनियों को हायर किया जाना चाहिये।
परीक्षा संबंधी अनियमितता के लिये सख्त-से-सख्त सज़ा का प्रवाधान किया जाना चाहिये व इसे फास्ट ट्रैक अदालतों के माध्यम से निपटाया जाना चाहिये।
एक स्वतंत्र जाँच एजेंसी की नियुक्ति होनी चाहिये जो समय-समय पर परीक्षा प्रणाली की जाँच कर इसकी खामियों को उजागर करे और सुधार हेतु उपाय सुझाए।
लोगों में उच्च नैतिक मानकों को बढ़ावा दिया जाना चाहिये।
स्वामी विवेकानंद का संक्षिप्त जीवन परिचय दें। (250 शब्द)
उत्तर :
भूमिका - स्वामी विवेकानंद का जन्म 12 जनवरी, 1863 को नरेंद्र नाथ दत्त के रूप में कलकत्ता के एक कुलीन परिवार में हुआ था।  1881 में इन्होंने ललित कला की परीक्षा उत्तीर्ण की और 1884 में कला स्नातक की डिग्री पूरी कर ली।
दर्शन, धर्म, इतिहास, सामाजिक विज्ञान, कला और साहित्य  जैसे कई क्षेत्रों में रूचि होने से उन्हें वेद, उपनिषद्, भगवद्गीता, रामायण, महाभारत और पुराणों के अतिरिक्त अनेक हिन्दू शास्त्रों के गहन अध्ययन की प्रेरणा मिली। वह रामकृष्ण परमहंस के मुख्य शिष्य थे। उन्होंने 1897 में अपने गुरु स्वामी रामकृष्ण परमहंस के नाम पर रामकृष्ण मिशन की स्थापना की। इस संस्था ने भारत में व्यापक शैक्षिक और जनकल्याणकारी कार्य किये। धर्म, शिक्षा, चेतना और राष्ट्रवाद पर उनके विचारों ने युवाओं को बहुत प्रभावित किया। उन्होंने 1893 में शिकागो (यू.एस.) में आयोजित पहले धर्म संसद में भारत का प्रतिनिधित्व किया।
स्वामी विवेकानंद के दर्शन के मुख्य मूल्य एवं तथ्य -
विवेकानंद के अनुसार, नैतिकता एक आचार संहिता है जो आदमी को एक अच्छा नागरिक बनने में मदद करती है। हमें शुद्ध होना चाहिये क्योंकि पवित्रता हमारा वास्तविक स्वभाव है।
उनका मानना था कि प्रत्येक धर्म ने सर्वोच्च स्वतंत्रता, सर्वोच्च ज्ञान, सर्वोच्च खुशी के लिये एक मार्ग का प्रस्ताव दिया है।
स्वामी विवेकानंद ने हमारी मातृभूमि के उत्थान के लिये शिक्षा पर सबसे अधिक जोर दिया। उन्होंने कहा कि हमारी शिक्षा की प्रक्रिया ऐसी होनी चाहिये कि यह छात्रों को अपने सहज ज्ञान और शक्ति को प्रकट करने में मदद करे। वह आधुनिक विज्ञान के तरीकों और परिणामों के साथ पूरी तरह से सहमत थे। हालाँकि उन्होंने अंतःप्रज्ञा (Intuition) को तार्किक ज्ञान (Reason) से बेहतर माना।
उनका राष्ट्रवाद मानवतावाद और सार्वभौमिकता पर आधारित है, इसमें भारतीय आध्यात्मिक संस्कृति की दो प्रमुख विशेषताएँ हैं। पश्चिमी राष्ट्रवाद के विपरीत, जो कि प्रकृति में धर्मनिरपेक्ष है, स्वामी विवेकानंद का राष्ट्रवाद धर्म पर आधारित है और भारतीय लोगों का जीवन रक्त है।
स्वामी विवेकानंद ने युवाओं से आह्यवान किया कि वे न केवल अपनी मानसिक बल्कि शारीरिक क्षमताओं का भी निर्माण करें। 12 जनवरी को उनके जन्मदिवस पर ‘राष्ट्रीय युवा दिवस’ मनाया जाता है और उस दिन से शुरू होने वाले सप्ताह को ‘राष्ट्रीय युवा सप्ताह’ के रूप में जाना जाता है।
निष्कर्ष- अंत में संक्षिप्त,संतुलित और सारगर्भित निष्कर्ष लिखें।
संक्षेप में कहा जा सकता है की स्वामी विवेकानंद के विचार और सुझाव आज भी युवाओं के लिये प्रासंगिक हैं और एक सशक्त राष्ट्र निर्माण में अपनी भूमिका निभा रहे हैं। उनके द्वारा दिए गए व्याख्यान और उनके द्वरा बनाये गए संस्थान आज भी प्रत्यक्ष या अप्रत्यक्ष रूप में हमारे देश के विकास में मार्गदर्शन कर रहें हैं।
पंडित दीन दयाल उपाध्याय पर संक्षिप्त लेख लिखें। (250 शब्द)
उत्तर :
पंडित दीन दयाल उपाध्याय का जन्म 25 सितंबर, 1916 को मथुरा ज़िले के नगला चन्द्रभान ग्राम में हुआ था। 7 वर्ष की अवस्था में ही माता-पिता की मृत्यु हो जाने के कारण उनका बचपन ननिहाल में बीता। इन्होंने पिलानी, आगरा और प्रयाग से अपनी शिक्षा पूरी की। स्नातक की पढ़ाई के दौरान ही वे राष्ट्रीय स्वयं सेवक संघ से जुड़ गए और कॉलेज छोड़ने के तुरंत बाद ही संघ प्रचारक बन गए। अपने संक्षिप्त जीवनकाल के दौरान पंडित जी ने राजनीतिक क्षेत्र, दार्शनिक क्षेत्र, पत्रकारिता एवं लेखन क्षेत्र इत्यादि में अनेक महत्त्वपूर्ण कार्य किये।
राजनीतक क्षेत्र - नितांत सरल और सौम्य स्वभाव के व्यक्ति होने के कारण 1951 में अखिल भारतीय जनसंघ (संस्थापक-श्यामा प्रसाद मुखर्जी) का निर्माण होने पर उन्हें संगठन मंत्री एवं उत्तर प्रदेश का महासचिव बनाया गया। कालीकट अधिवेशन, 1967 में उन्हें अखिल भारतीय जनसंघ का अध्यक्ष निर्वाचित किया गया। 11 फरवरी, 1968 को एक रेल-यात्रा के दौरान, मुगलसराय के पास उनकी हत्या कर दी गई। हाल ही में केंद्र सरकार द्वारा मुगलसराय जंक्शन का नाम दीनदयाल उपाध्याय स्टेशन एवं कांडला बंदरगाह का नाम दीनदयाल बंदरगाह किया गया। ग्रेटर नोएडा (उत्तर प्रदेश) में पं. डीन दयाल उपाध्याय पुरातत्व संस्थान बनाया गया है।
दार्शनिक क्षेत्र - पंडित दीन दयाल उपाध्याय ने ‘एकात्म मानव’ की विचारधारा का प्रतिपादन किया। अंत्योदय, सर्वोदय, साम्यवाद जैसी विचारधाराओं के मध्य ‘मानव के हित’ और ‘मानव के सुख’ को उन्होंने अपनी विचारधारा के केंद्र में रखा और आर्थिक विकास का मुख्य उद्देश्य ‘सामान्य मानव का सुख या उनका विचार’ माना। भारतीय संस्कृति और राष्ट्रवाद पर उनके शब्द आज भी उपयुक्त ही प्रतीत होते हैं- ‘‘भारत में रहने वाला मानव समूह एक जन हैं। उनकी जीवन प्रणाली, कला, साहित्य, दर्शन सब भारतीय संस्कृति है। इसलिये भारतीय राष्ट्रवाद का आधार यह संस्कृति है। इस संस्कृति में निष्ठा रहे तभी भारत एकात्म रहेगा।“ भारतीय सरकारी राज्यपत्र (गज़ट) इतिहास व संस्कृति संस्करण में यह स्पष्ट वर्णन है कि ‘हिंदुत्व’ और ‘हिंदूइज़्म’एक ही शब्द हैं तथा ये भारत की संस्कृति और सभ्यता के सूचक हैं।
पत्रकारिता एवं लेखन क्षेत्र - पंडित दीन दयाल उपाध्याय एक चिंतक, एक पत्रकार और एक लेखक भी थे। उनकी कुछ प्रमुख कृतियाँ हैं- भारतीय अर्थ नीति: विकास की एक दिशा, राष्ट्र जीवन की दिशा, राष्ट्र चिंतन, अखंड भारत क्यों?, पोलिटिकल डायरी (Political Diary), Two plans: Promises Performances, Prospects, सम्राट चंद्रगुप्त (नाटक), जगद्गुरु शंकराचार्य (जीवनी), एकात्म मानववाद (Integral Humanism) इत्यादि। उन्होंने लखनऊ में‘राष्ट्रधर्म प्रकाशन’ नामक एक प्रकाशन संस्थान की स्थापना पूर्व प्रधानमंत्री अटल बिहारी वाजपेयी के साथ मिल कर की। राष्ट्रीय स्वयं सेवक संघ मे अपने कार्यकाल के दौरान उन्होंने एक साप्ताहिक समाचार पत्र ‘पांचजन्य’और एक दैनिक समाचार पत्र ‘स्वदेश’शुरू किया तथा ‘राष्ट्रधर्म’ नामक मासिक पत्रिका के माध्यम से अपने सिद्धांतों को प्रतिपादित किया।
निश्चय ही दीन दयाल उपाध्याय ने अपने लेखन से राष्ट्रसेवा में अद्वितीय योगदान दिया। उनके शब्दों में; ‘‘हमारी राष्ट्रीयता का आधार भारत माता हैं, केवल भारत ही नहीं। माता शब्द हटा दीजिये तो भारत केवल ज़मीन का टुकड़ा मात्र बनकर रह जाएगा।“
कार्य के नैतिक-अनैतिक होने का आधार क्या होता है? (250 शब्द)
उत्तर :
नीतिशास्त्र की विषयवस्तु के मूल में सामान्य व्यक्ति के आचरण का मूल्यांकन है। यहाँ मूल्यांकन से तात्पर्य व्यक्ति के कार्यों के नैतिक अनैतिक होने से भी है। अत: नीतिशास्त्रियों ने विभिन्न कार्यों के संदर्भ में अपने मत रखे और यह पाया कि कार्य का नैतिक-अनैतिक होना दो आधार पर निर्भर करता है जो किसी भी परिस्थिति विशेष में देखा जा सकता है।
1. संकल्प की स्वतंत्रता (Freedom of will)
2. विकल्पों की उपस्थिति (Availability of options)
विकल्पों की उपलब्धता होने पर शारीरिक मानसिक स्थिति की सक्षमता, निर्णय लेने की इच्छा और स्वतंत्रता को सीधे प्रभावित करती है।
इस प्रकार लिये गए निर्णय/कर्मों का मूल्यांकन नैतिकता के परिपेक्ष्य में किया जा सकता है। बशर्ते उपलब्ध विकल्पों में नैतिकता एवं अनैतिकता दोनों के अंश उपलब्ध हों और व्यक्ति सामान्य स्थिति में हो।
सामान्य व्यक्ति से तात्पर्य सामान्य शारीरिक-मानसिक दशा से है। विक्षिप्त, अबोध बालक, वृद्ध आदि असामान्य स्थिति के व्यक्तियों के निर्णय इसके अंतर्गत नहीं शामिल होंगे। क्योंकि इनके कर्मों के नैतिक-अनैतिक होने का मूल्यांकन आधारहीन होगा।
वही कर्म नैतिक अनैतिक कहे जा सकते हैं। जिसका समाज पर प्रभाव पड़ता है। वैसे कर्म जिनका समाज पर प्रभाव नहीं पड़ता (नीति शून्य कार्य), किसी भी प्रकार से नैतिक अनैतिक मूल्यांकन का आधार नहीं बनते।
नैतिकता एक व्यवस्था के रूप में भी आंकलित की जाती है किंतु कार्यों का मूल्यांकन व्यवस्था के बजाए व्यक्तिगत और सापेक्षिक दोनों स्तरों पर किया जाता है। क्योंकि नैतिकता एक अर्जित अवधारणा है और यह समाजीकरण का भाग है। अत: कार्य के नैतिक-अनैतिक होेने का आधार सापेक्ष ही प्रतीत होता है।
कार्यों को नैतिक अनैतिक सिद्ध करने वाले अन्य निर्धारक तत्त्व-
1. कृत्य (Act) अपने आप में नैतिक/अनैतिक
2. कर्त्ता (Actor)
3. पीड़ित/लाभार्थी (Victim/Beneficiary)
4. प्रयोजनाइरादा (Intention)
5. परिस्थितियाँ (Circumstances)
6. परिणाम (Conseqences)